Uhićeno deset osoba za koje FBI tvrdi da su ruski špijuni
Zadatak im je bio da se 'amerikaniziraju' i ostvare kontakte u 'političkim krugovima'; većina uhićenih tereti se i za pranje novca
Uhićenja su provedena jučer, u saveznim državama New York, New Jersey, Massachusetts i Virginija. Svi su optuženi za sudjelovanje u zavjeri da se prikupljaju obavještajni podaci u korist strane zemlje. Američko Ministarstvo pravosuđa objavilo je da je uhićeno deset osoba koje se tereti za špijunažu u korist Rusije. Osmoro uhićenih došli su u Sjedinjene Države prije prilično dugo vremena sa – tvrdi Središnji istražni ured, FBI – zadatkom da se 'amerikaniziraju' te razviju veze u 'američkim političkim krugovima'. Uhićenja su rezultat višegodišnje istrage FBI-ja koji je pratio ruske obavještajce, koje je – prema tvrdnji Ministarstva pravosuđa – u SAD poslala ruska obavještajna služba SVR. Jedna osoba koja se smatra članom ovog špijunskog kruga i dalje se nalazi na slobodi. Uhićenja su provedena jučer, u saveznim državama New York, New Jersey, Massachusetts i Virginija. Svi su optuženi za sudjelovanje u zavjeri da se prikupljaju obavještajni podaci u korist strane zemlje. Osmoro od deset uhićenih optuženo je i za pranje novca. Za kazneno djelo sudjelovanja u kriminalnoj zavjeri predviđena je maksimalna kazna od pet godina zatvora, a za pranje novca – maksimalna kazna od dvadeset godina.